ფრანსია მარკესი
ფრანსია ელენა მარკეს მინა (ესპ. Francia Elena Márquez Mina; დ. 1 დეკემბერი, 1981, სუარესი, კოლუმბია) — კოლუმბიელი ადამიანის უფლებათა და გარემოს დაცვის აქტივისტი და იურისტი, კოლუმბიის მე-13 და ამჟამინდელი ვიცე-პრეზიდენტი. დაიბადა სოფელ იოლომბოში, სუარესის მუნიციპალიტეტში, კაუკის დეპარტამენტში. აქტივისტად ჩამოყალიბდა 13 წლის ასაკში, როდესაც კაშხლის მშენებლობა მის თემს დაემუქრა. თანამდებობის დაკავების შემდეგ, იგი გახდა პირველი აფრო-კოლუმბიელი ვიცე-პრეზიდენტი ქვეყნის ისტორიაში. იგი ასევე მეორე ქალია ამ თანამდებობაზე მარტა ლუსია რამირესის შემდეგ. 2018 წელს მას მიენიჭა გოლდმანის გარემოსდაცვითი პრემია ლა ტომას თემში ოქროს უკანონო მოპოვების შეჩერებისთვის გაწეული სამუშაოსათვის და საზოგადოების ორგანიზებისათვის. მარკესი ხელმძღვანელობდა 80 ქალის საპროტესტო მსვლელობას, რომლებმაც გაიარეს 560 კილომეტრი დედაქალაქ ბოგოტამდე და მოითხოვეს თავიანთი თემიდან ყველა უკანონო მაღაროელის გაყვანა. 2019 წელს BBC-მ ფრანსია მარკესი წლის 100 ქალის სიაში შეიყვანა.